|Sudah selesai, Osman dan Saddi terharu dan berpelukan kerana isu tanah Koyah yang berakhir dengan penyelesaian|
Datuk Saddi Haji Abdul Rahman menyatakan rasa lega di atas keupayaan kerajaan negeri menyelesaikan isu Skim Pekebun Kecil Tanah Koyah yang dimuktamadkan menerusi satu perjumpaan bersama sebahagian mewakili 400 orang pemohonnya di Dewan Sri Lamag di sini semalam.
" Saya berterima kasih terutamanya kepada Ketua Menteri, Datuk Seri Panglima Musa Haji Aman dan Pengarah Jabatan Tanah dan Ukur, Datuk Osman Jamal kerana berupaya membuat pertimbangan di atas penyelesaian isu ini selepas hampir 20 tahun dituntut.
" Saya merasakan sebahagian daripada masalah tanah rakyat di kawasan Dun Sukau dapat ditangani menerusi kaedah yang disediakan pihak kerajaan negeri," kata Ahli Dewan Undangan Negeri Sukau itu.
Beliau berkata demikian selepas menghadiri perjumpaan yang melibatkan kehadiran sebahagian daripada 400 pemohon tanah terlibat bersama Pengarah Jabatan Tanah dan Ukur Negeri, Datuk Osman Jamal serta para pemimpin setempat.
Saddi yang juga Pengerusi KPD Sabah berkata, dia begitu terharu dan dan bangga kerana kerajaan Barisan Nasional (BN) negeri yang dipimpin Datuk Seri Panglima Musa mampu menangani isu yang mula wujud sekian lama itu.
" Setidak-tidaknya isu berkenaan memberikan peluang samada kepada pihak pemohon, kerajaan dan Jabatan Tanah dan Ukur dan para pemimpin di kawasan ini meneliti kedudukan dan hak mana-mana pihak terlibat," katanya.
Akur dengan cadangan yang dibuat oleh pihak pemohon dan Jabatan Tanah dan Ukur bagi membangunkan tanah terlibat secara usahsama, Saddi berkata, yang penting rakyat memahami kelayakan mereka serta mendapat faedah secara jangka panjang dari pelaburan itu.
" Kalau semua pihak bersetuju, saya ikut saja. Namun yang penting rakyat juga yang harus menerima faedah dan tidak tertindas," kata Saddi .
Katanya, pihaknya akan turut membuat penelitian rapi berhubung keupayaan mana-mana syarikat yang dilantik kerajaan negeri bagi membangunkan tanah tersebut di bawah program usahasama ekonomi itu.
" Saya bersyukur kerana isu tanah Koyak bakal diselesaikan. Tumpuan saya terhadap beberapa lagi isu tanah di kawasan ini yang akan ditangani secara berperingkat-peringkat di bawah Jawatankuasa Makmal Tanah yang saya wujudkan sejak akhir tahun 2010," katanya.